En af lokalpolitiets patruljer i Thisted havde tirsdag aften rigtig travlt. I en 60 kilometer zone i Visby på Oddesundvej uddelte patruljen på halvanden time hele otte klip til bilister, der overskred fartgrænsen med mere end 30 procent, og dermed kørte mere end 80 kilometer i timen gennem byen. - Jeg synes, det er voldsomt. Otte mennesker i løbet af den her tid, så kører folk simpelthen for stærkt, lyder det fra Jørgen Jensen, der er politikommissær og leder af patruljetjenesten i Thisted. Ifølge politikommissæren er de mange klip formentlig ikke en engangsforestilling, og politiet har særlig fokus på hastighed, da det er fart, der dræber flest i trafikken. Læs også Politiet går målrettet efter fartsyndere i hele landet - Det er alvorligt, så derfor er det her en opfordring til, at folk skal tænke sig om. Der er jo en grund til, at man kun må køre 60 kilometer igennem byen, siger Jørgen Jensen. Patruljen stod på strækningen fra 18.39-20.15 tirsdag aften.

Referat:
Ifølge politiet er det alvorligt, at så mange overskrider fartgrænserne gennem byen.